紹熙五年春，正月，罷丞相葛邲。三月，以利州東、西路為利州路。皇太后生誕，帝不朝。太上皇帝體不豫。夏四月，百官請帝朝重華宮，至其日，復以疾不果。侍從等苦諫，去官席藁者百人有餘。諫官請罷內侍進讒離間者。六月，太上皇帝大漸，百官苦諫，帝仍不朝，上皇抑鬱而崩。是月，帝當朝重華宮以行喪禮，不果，以皇太后代行之。秋七月，丞相留正等上書請帝內禪，帝許之。正等本意乃勸進爾，不意帝頹廢若此。是月，憲聖太皇太后以帝病弱不能盡人禮，敕皇子擴即位於重華宮，是為寧宗。太上皇帝移駕泰安宮。慶元六年秋八月，太上皇帝崩於壽康宮，壽五十四。